Neuvoston päätöslauselma, annettu 6 päivänä helmikuuta 2003, yritysten sosiaalisesta vastuusta



Virallinen lehti nro C 039 , 18/02/2003 s. 0003 - 0004



Neuvoston päätöslauselma, annettu 6 päivänä helmikuuta 2003, yritysten sosiaalisesta vastuusta (2003/C 39/02) EUROOPAN UNIONIN NEUVOSTO, joka MUISTUTTAA, että: Komission vihreä kirja yritysten sosiaalisen vastuun eurooppalaisten puitteiden edistämisestä käynnisti kuulemismenettelyn yritysten sosiaalisen vastuun käsitteestä. Komission vihreän kirjan jatkotoimista(1) 3 päivänä joulukuuta 2001 annetussa neuvoston päätöslauselmassa katsottiin, että yritysten sosiaalinen vastuu voi myötävaikuttaa siihen, että Lissabonin, Nizzan ja Göteborgin Eurooppa-neuvostojen määrittelemät tavoitteet saavutetaan eli Euroopan unionista tulee maailman kilpailukykyisin ja dynaamisin tietoon perustuva talous, joka edistää sosiaalista yhteenkuuluvuutta ja kestävää kehitystä. Vihreän kirjan jatkotoimena annettiin komission tiedonanto Yritysten sosiaalinen vastuu: elinkeinoelämän panos kestävään kehitykseen. Voimassa olevien kansainvälisesti sovittujen välineiden merkitys yritysten sosiaaliselle vastuulle tunnustettiin edellä mainitussa päätöslauselmassa. Johannesburgissa pidetyssä kestävän kehityksen huippukokouksessa hyväksyttiin täytäntöönpanosuunnitelma, jonka mukaan kansainvälisen yhteisön tulisi kestävän kehityksen yhteydessä edistää yritysten sosiaalista vastuuta, vastuullisuutta ja parhaiden käytänteiden vaihtoa; ON TYYTYVÄINEN komission tiedonantoon ja komission näkemykseen, jonka mukaan yritysten sosiaalista vastuuta edistävän strategian tulisi perustua seuraaviin tekijöihin: - yritysten sosiaalisen vastuun vapaaehtoisen luonteen tunnustaminen, - uskottavuuden ja avoimuuden tarve yritysten sosiaaliseen vastuuseen liittyvissä käytänteissä, - keskittyminen toimintoihin, joissa yhteisön osallisuus tuottaa lisäarvoa, - tasapainoinen ja laaja lähestymistapa yritysten sosiaaliseen vastuuseen, mukaan lukien taloudelliset, yhteiskunnalliset ja ympäristökysymykset sekä kuluttajien edut, - huomion kiinnittäminen pienten ja keskisuurten yritysten erityistarpeisiin ja ominaispiirteisiin, ja - voimassa olevien kansainvälisesti sovittujen välineiden tukeminen ja noudattaminen; KOROSTAA, että toimiessaan sosiaalisesti vastuullisesti yritykset ottavat huomioon muutkin kuin laissa säädetyt vaatimukset, jotka on vastedeskin pantava täytäntöön asianmukaisesti, ja että - globalisaatio on luonut uusia mahdollisuuksia yrityksille, mutta se on myös monimutkaistanut niiden organisaatiota; tämän vuoksi yritysten sosiaalista vastuuta koskevissa politiikoissa ei pitäisi keskittyä vain yksittäisiin yrityksiin vaan myös niiden tytäryhtiöihin ja alihankkijoihin, - keskustelu yritysten sosiaalisesta vastuusta on nähtävä laajemmassa yhteydessä, osana yritysjohtamista ja vastuullisuutta, - jotta yritysten sosiaalinen vastuu olisi toimivaa, sen tulisi kuulua kaikkien asianosaisten yhteisiin toimiin, joilla tähdätään yhteisiin tavoitteisiin, mukaan lukien yhteiskunnallinen vuoropuhelu ja kansalaiskeskustelu kansallista lainsäädäntöä ja käytäntöä noudattaen, - yritysten tulisi ottaa huomioon yritysten sosiaalisen vastuun ulkoisten näkökohtien lisäksi myös sen sisäiset näkökohdat, kuten työterveys ja työturvallisuus sekä henkilöstöjohtaminen; KANNATTAA komission aikomuksia ja erityisesti sen aikomusta keskittyä strategiassaan: - lisäämään tietoa yritysten sosiaalisen vastuun positiivisista vaikutuksista yrityksiin ja yhteiskuntaan Euroopassa ja muualla maailmassa, erityisesti kehitysmaissa, - kehittämään yritysten sosiaalista vastuuta koskevien kokemusten ja hyvien toimintatapojen vaihtoa yritysten, myös pk-yritysten, välillä erityisesti elinkeinoelämän järjestöjen ja yritysverkostojen kautta, - edistämään yritysten sosiaaliseen vastuuseen liittyvien johtamistaitojen kehittämistä, - edistämään yhdenmukaisuutta ja avoimuutta yritysten sosiaaliseen vastuuseen liittyvissä käytänteissä ja välineissä, joiden tulisi perustua muun muassa ILO:n keskeisiin yleissopimuksiin ja OECD:n ohjeisiin monikansallisille yrityksille, ja ottamaan nämä yhteisiksi vähimmäisvaatimuksiksi, - siihen, miten yritysten sosiaalinen vastuu voidaan ottaa huomioon yhteisön politiikoissa; PITÄÄ TERVETULLEENA yritysten sosiaalista vastuuta käsittelevän sidosryhmien välisen foorumin käynnistämistä EU:n tasolla; PITÄÄ MYÖNTEISENÄ sitä, että komissio sitoutuu ottamaan ehdokasvaltiot mukaan yritysten sosiaalisen vastuun lisäämistä koskevan EU:n strategian täytäntöönpanoon; PYYTÄÄ komissiota ja sidosryhmien välisessä foorumissa edustettuja järjestöjä: - varmistamaan edelleen, että sidosryhmien välisen foorumin työskentely on avointa ja tehokasta, ja raportoimaan siitä säännöllisesti, - varmistamaan, että kaikkien asiaan liittyvien EU:n, jäsenvaltioiden sekä alueellisten ja paikallisten toimijoiden näkemykset otetaan huomioon sidosryhmien välisen foorumin työskentelyssä, - varmistamaan, että sidosryhmien välisen foorumin työskentelyssä toimitaan konsensuksen hengessä ja otetaan täysin huomioon edellä esitetyt yritysten sosiaalista vastuuta koskevat periaatteet ja noudatetaan niitä, - varmistamaan, että sidosryhmien välisen foorumin työskentelyssä otetaan huomioon sukupuolinäkökulma, ja - painottamaan edelleen sitä, miten yritysten sosiaalinen vastuu voi edistää erityisesti Lissabonin, Nizzan ja Göteborgin Eurooppa-neuvostoissa määriteltyjen Euroopan unionin tavoitteiden saavuttamista; PYYTÄÄ komissiota: - ottamaan huomioon yritysten sosiaalista vastuuta koskevan eurooppalaisen strategian kehittämisessä ne tavoitteet ja velvoitteet, joista sovittiin kestävän kehityksen huippukokouksessa Johannesburgissa, ja - lisäämään tietoisuutta siitä, että kaikkien asianosaisten, kuten työmarkkinaosapuolten ja kansalaisyhteiskunnan organisaatioiden, on tärkeää osallistua yritysten sosiaalisen vastuun käytännön toteutukseen kaikilla tasoilla; PYYTÄÄ jäsenvaltioita pitämään mielessä edellä kuvatut yritysten sosiaalisen vastuun periaatteet ja: - edistämään yritysten sosiaalista vastuuta kansallisella tasolla samalla, kun kehitetään yhteisön strategiaa, erityisesti huolehtimalla siitä, että yrityksissä tiedostetaan siitä saatava hyöty, ja korostamalla hallitusten, yritysten ja muiden yhteiskuntasektoreiden välisen rakentavan yhteistyön tarjoamia mahdollisuuksia, - edistämään edelleen vuoropuhelua työmarkkinaosapuolten kanssa ja kansalaiskeskustelua, - edistämään yritysten sosiaaliseen vastuuseen liittyvien käytänteiden ja välineiden avoimuutta, - vaihtamaan tietoja ja kokemuksia politiikoistaan, - ottamaan yritysten sosiaalinen vastuu huomioon kansallisissa politiikoissaan, ja - ottamaan mahdollisuuksien mukaan yritysten sosiaalisen vastuun periaatteet huomioon omassa hallinnossaan; KEHOTTAA tulevia puheenjohtajavaltioita: - edistämään vastedeskin yritysten sosiaalisesta vastuusta käytävää keskustelua ja huolehtimaan siitä, että neuvosto osallistuu sidosryhmien välisen foorumin työskentelyyn. (1) EYVL C 86, 10.4.2002, s. 3.